*****

ΚΑΝΟΝΙΣΜΟΣ (ΕΟΚ) αριθ. 3138/81 ΤΗΣ ΕΠΙΤΡΟΠΗΣ

της 30ής Οκτωβρίου 1981

περί τροποποιήσεως του κανονισμού (ΕΟΚ) αριθ. 3172/80 περί των λεπτομερειών εφαρμογής του καθεστώτος ενισχύσεως στην κατανάλωση για το ελαιόλαδο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την πράξη προσχωρήσεως της Ελλάδος, και ιδίως το άρθρο 73,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 3454/80 (2), και ιδίως το άρθρο 11 παράγραφος 8,

Εκτιμώντας:

ότι ο κανονισμός (ΕΟΚ) αριθ. 3172/80 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 956/81 (4), προορίζει το ευεργέτημα της ενισχύσεως στην κατανάλωση για το ελαιόλαδο που είναι συσκευασμένο σε άμεσες συσκευασίες καθαρού περιεχομένου που δεν υπερβαίνει τα 5 λίτρα·

ότι οι ελληνικές επιχειρήσεις χρησιμοποιούν συνήθως συσκευασίες περιεχομένου ανωτέρου από το προαναφερόμενο, προκειμένου να ικανοποιούν τη ζήτηση των ελλήνων καταναλωτών· ότι είναι επομένως σκόπιμο να χορηγείται η ενίσχυση και για το έλαιο που συσκευάζεται στην Ελλάδα στις εν λόγω συσκευασίες, κατά τη διάρκεια της περιόδου που είναι αναγκαία για την προσαρμογή των εμπορευομένων στις απαιτήσεις του καθεστώτος ενισχύσεως στην κατανάλωση, δηλαδή ως τις 31 Οκτωβρίου 1982·

ότι για να εξασφαλισθεί η ορθή εφαρμογή του καθεστώτος ενισχύσεως, πρέπει να προβλεφθεί η ανάκτηση της χορηγούμενης ενισχύσεως για το έλαιο που προσφέρεται σε συσκευασίες περιεχομένου ανωτέρου των 5 λίτρων σε περίπτωση εξαγωγής του προϊόντος αυτού εκτός Ελλάδος·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κείμενο του κανονισμού (ΕΟΚ) αριθ. 3172/80 τροποποιείται ως εξής:

1. Το άρθρο 6 τροποποιείται ως εξής:

«Άρθρο 6

1. Για να τύχει της ενισχύσεως, το ελαιόλαδο πρέπει να είναι συσκευασμένο σε άμεση συσκευασία καθαρού περιεχομένου που δεν υπερβαίνει τα 5 λίτρα· η συσκευασία πρέπει να φέρει σύστημα σφραγίσεως, το οποίο να μην μπορεί να επαναχρησιμοποιηθεί και να φέρει επίσης τον αριθμό αναγνωρίσεως που αναφέρεται στο άρθρο 4. Εν τούτοις, όσον αφορά την Ελλάδα, μπορεί να τύχει επίσης της ενισχύσεως το ελαιόλαδο που θα συσκευάζεται μέχρι τις 31 Οκτωβρίου 1982 σε άμεσες συσκευασίες καθαρού περιεχομένου ανωτέρου των 5 λίτρων, το οποίο όμως δεν θα υπερβαίνει τα 20 λίτρα.

2. Απαγορεύεται η επαναχρησιμοποίηση των άμεσων συσκευασιών.»

2. Προστίθεται το εξής άρθρο 6α:

«Άρθρο 6α

1. Για κάθε εξαγωγή προς τα άλλα Κράτη μέλη και τις τρίτες χώρες του ελαίου που αναφέρεται στο άρθρο 6 παράγραφος 1 εδάφιο δεύτερο, οι ελληνικές αρμόδιες αρχές ανακτούν το ποσό της ενισχύσεως που καταβάλλεται για το εν λόγω προϊόν. Στην περίπτωση που ο ενδιαφερόμενος δεν είναι σε θέση να παράσχει αποδείξεις σχετικά με το ποσό της ενισχύσεως που έλαβε για το εν λόγω προϊόν, η ανάκτηση πραγματοποιείται για το πλέον υψηλό ποσό της ενισχύσεως που εφαρμόζεται στην Ελλάδα από την 1η Νοεμβρίου 1981.

2. Προς εφαρμογή των διατάξεων της παραγράφου 1, η τήρηση των τελωνειακών διατυπώσεων εξαγωγής του ελαίου που αναφέρεται στο άρθρο 6 παράγραφος 1 εδάφιο δεύτερο προς άλλα Κράτη μέλη και τρίτες χώρες υπόκειται στην υποβολή βεβαιώσεως που χορηγείται από τις ελληνικές αρχές.

Η βεβαίωση αυτή πιστοποιεί ότι οι προαναφερθείσες αρχές έχουν εισπράξει, για το σχετικό προϊόν, το ποσό που πρέπει να ανακτηθεί σύμφωνα με την παράγραφο 1.

Η βεβαίωση περιέχει κυρίως:

- επακριβή καθορισμό του προϊόντος,

- ενδειξη των σχετικών ποσοτήτων,

- ενδειξη του ανακτηθέντος ποσού.

3. Οι διατάξεις του παρόντος άρθρου ισχύουν ως τις 31 Οκτωβρίου 1983.»

Άρθρο 2

Ο παρών κανονισμός αρχίζει να ισχύει την 1η Νοεμβρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 30 Οκτωβρίου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 360 της 31. 12. 1980, σ. 16.

(3) ΕΕ αριθ. L 331 της 9. 12. 1980, σ. 27.

(4) ΕΕ αριθ. L 97 της 9. 4. 1981, σ. 18.